Tiener (15) sterf in rugbywedstryd op Villiersdorp | Netwerk24
Deur Ané van Zyl 11 Julie 2019 21:16
'n Tienerseun is Donderdag dood nadat hy 'n besering opgedoen het in 'n rugbywedstryd in Villiersdorp in die Wes-Kaap. Dit was na bewering 'n nekbesering.
Sers. Noloyiso Rwexana, polisiewoordvoerder, het Donderdagaand gesê 'n geregtelike doodsondersoek word gedoen om die oorsaak van Benwill Adelaar (15) se dood te bepaal.
Kenneth Dunsdon, skoolhoof van Albert Myburgh Secondary School op Bredasdorp in die Overberg, waar Benwill 'n leerling was, het die voorval Donderdagaand bevestig.
Volgens Dunsdon was die o.15A-span wedstryd teen Villiersdorp Sekondêr en het Benwill die besering tydens die spel opgedoen. Dit is nog nie bekend wat presies gebeur het nie.
"Dit is 'n baie hartseer dag vir ons almal," sê Dunsdon. "Die polisie was vanmiddag daar en het die toneel afgesper. Forensiese toetse is ook gedoen."
Volgens Dunsdon het Benwill vir 'n kort rukkie behandeling ontvang nadat hy die besering opgedoen het, maar het hy daarna aan sy beserings beswyk.
Benwill se spanmaats het ná die voorval in 'n kring op die veld gekniel, elkeen op een knie, om hul respek te toon.
Dunsdon sê Benwill se ma is tans in die Otto du Plessis-hospitaal in Bredasdorp. Die hospitaal het dit bevestig en gesê sy is in die kraamsaal en baie ontsteld nadat sy die nuus ontvang het. Sy wou nie met die media praat nie.
Die laerskool waar Benwill voorheen 'n leerling was, Ouplaas Primary School naby Bredasdorp, het Donderdagaand 'n foto van Adelaar op Facebook gedeel en daarby geskryf: "Rus in vrede, Benwill. Ons sal jou altyd onthou. Sterkte aan sy ouers en familie."
Dunsdon sê die skool het lank voor die ongeluk 'n oueraand vir Donderdag gereël en dit kon nie afgestel word nie.
"Ons moet nou al die ouers van sy dood in kennis stel. Dit sal moet voortgaan," het Dunsdon voor die aanvang van die aand gesê.
Hy het verder gesê die Wes-Kaapse onderwysdepartement (WKOD) sal later 'n volledige verklaring oor die voorval uitreik. Bronagh Hammond, WKOD-woordvoerder, kon Donderdagaand nie vir kommentaar bereik word nie.